ফাইনাল ম্যাচ চলার সময় গ্যালারিতে বসা কোচের কাছ থেকে নির্দেশনা নিয়েছেন সেরেনা—এমন অভিযোগ তোলেন আম্পায়ার রামোস। ডব্লুটিএ ট্যুরে এমন কিছু বৈধ হলেও গ্র্যান্ডস্লামে এটি আচরণবিধি ভঙ্গ। এই অভিযোগে আম্পায়ার সেরেনার একটি পয়েন্ট কেটে নিলে প্রতিবাদে ফেটে পড়েন যুক্তরাষ্ট্রের তারকা। তিনি আম্পায়ারের উদ্দেশে বলেন, ‘জয়ের জন্য আমি কখনোই প্রতারণা করি না। প্রয়োজনে হেরে যাব।’ ব্যাপারটা এখানে শেষ হয়ে গেলে খুব ভালো হতো। কিন্তু এটি আরও গুরুতর আকার ধারণ করে যখন সেরেনা ৩-২-এ পিছিয়ে পড়েন। এ সময় হতাশায় নিজের র‍্যাকেট ছুড়ে মারেন তিনি। আম্পায়ার এটিকে আচরণবিধি ভঙ্গ হিসেবে চিহ্নিত করে গোটা একটা গেমই কেড়ে নেন ২৩টি গ্র্যান্ড স্লাম বিজয়ী তারকার কাছ থেকে।